b'\n_START_ARTICLE_\nLouis van Gaal\n_START_SECTION_\nSpillerkarriere\n_START_PARAGRAPH_\nVan Gaals aktive spillerkarriere var ikke pr\xc3\xa6get af samme succes som hans senere karriere som tr\xc3\xa6ner skulle vise sig at blive. Han startede sin karriere hos AFC Ajax i f\xc3\xb8debyen Amsterdam, og spillede efterf\xc3\xb8lgende fire s\xc3\xa6soner hos Royal Antwerp FC i Belgien. Hans mest succesfulde tid var dog hans otte s\xc3\xa6soner hos Sparta Rotterdam, som han var tilknyttet mellem 1978 og 1986.\n_START_SECTION_\nTr\xc3\xa6nerkarriere\n_START_PARAGRAPH_\nEfter at have indstillet sin aktive karriere blev van Gaal tr\xc3\xa6ner. Hans f\xc3\xb8rste job var da han fra 1991 til 1997 stod i spidsen for AFC Ajax, som han ogs\xc3\xa5 var tilknyttet som spiller. Opholdet her var med til at sl\xc3\xa5 den unge tr\xc3\xa6ners navn fast i europ\xc3\xa6isk sammenh\xc3\xa6ng, idet han f\xc3\xb8rte den hollandske hovestadsklub frem til hele tre hollandske mesterskaber og triumfer i b\xc3\xa5de UEFA Cuppen i 1992 og Champions League i 1995._NEWLINE_Van Gaal forlod i 1997 Ajax for i stedet at overtage ansvaret i den spanske La Liga-storklub FC Barcelona. Her stod han i to omgange (1997-2000 og 2002-2003) i spidsen for klubben, som han gjorde til en veritabel hollandsk koloni, da han masseindk\xc3\xb8bte landsm\xc3\xa6nd til klubben, som f.eks Marc Overmars, Patrick Kluivert, Frank og Ronald de Boer, Michael Reiziger, Philip Cocu og Winston Bogarde. Han f\xc3\xb8rte holdet frem til to spanske mesterskaber og \xc3\xa9n pokaltitel._NEWLINE_Fra juli 2000 til januar 2002 var Van Gaal hollandsk landstr\xc3\xa6ner, en stilling der viste sig som den hidtil st\xc3\xb8rste skuffelse i hans tr\xc3\xa6nerkarriere. Den f\xc3\xb8rste opgave bestod i at kvalificere holdet til VM i 2002 i Sydkorea og Japan, men for f\xc3\xb8rste gang siden 1986 lykkedes det ikke holl\xc3\xa6nderne at spille sig til en slutrunde, da Portugal og Irland tog de to billetter. Van Gaal fratr\xc3\xa5dte derp\xc3\xa5 sin stilling, og blev afl\xc3\xb8st af Dick Advocaat._NEWLINE_Efter sit andet ophold i FC Barcelona stod Van Gaal i fire s\xc3\xa6soner, fra 2005 til 2009, i spidsen for AZ Alkmaar i \xc3\x86resdivisionen. Han f\xc3\xb8rte i 2009 klubben til sit andet mesterskab. Herefter blev han headhuntet til jobbet som cheftr\xc3\xa6ner i tyske Bayern M\xc3\xbcnchen. I sin f\xc3\xb8rste s\xc3\xa6son f\xc3\xb8rte han denne klub til b\xc3\xa5de det tyske mesterskab, DFB-Pokaltitlen og til en andenplads i Champions League. Den f\xc3\xb8lgende s\xc3\xa6son blev dog skuffende, og den 10. april 2011 valgte klubben at afskedige ham fra jobbet._NEWLINE_I juli 2012 blev Van Gaal pr\xc3\xa6senteret som Hollands nye landstr\xc3\xa6ner, i denne periode f\xc3\xb8rte han Holland frem til VM 2014 i Brasilien. Holland blev sl\xc3\xa5et ud i semifinalen mod Argentina og vandt den efterf\xc3\xb8lgende kamp om Bronze 3-0 mod v\xc3\xa6rterne fra Brasilien._NEWLINE_Inden VM 2014 blev det offentliggjort at Louis Van Gaal ville forts\xc3\xa6tte karrieren som Manager for Manchester United efter slutrunden._NEWLINE_Van Gaal stod i spidsen for Manchester United frem til og med FA cup triumfen 21. maj 2016, to dage senere blev han fyret og var dermed historie i den engelske storklub._NEWLINE_Opholdet i Manchester var ikke den store succes og pr\xc3\xa6get af manglende resultater, upopularitet blandt fans og svingende kvalitet blandt de indk\xc3\xb8bte spillere._NEWLINE_I marts 2019 meddelte van Gaal, at han trak sig tilbage som tr\xc3\xa6ner.'